Predkladacia správa 

Predkladaný materiál „Stav prístupových rokovaní SR s EÚ a nosné úlohy z hľadiska plnenia negociačných záväzkov SR“ nadväzuje na komplexný dokument „Prehľad vývoja rokovaní SR s EÚ a celková príprava SR na vstup do EÚ na rok 2002“ ktorý vláda SR na základe uznesenia NR SR 1719/2001 predložila v januári 2002 zákonodarnému zboru. Predmetný materiál je predkladaný so zámerom zachovania kontinuity prístupového procesu SR do EÚ (najmä v oblasti legislatívneho procesu) v krátkom čase po zvolení novej NR SR a ustanovení novej vlády SR. Zámerom je podať ucelený obraz o aktuálnom stave rokovaní SR s EÚ a upozorniť na zostávajúce úlohy nosné z hľadiska plnenia záväzkov deklarovaných SR v jednotlivých negociačných kapitolách. V súlade so stanoveným harmonogramom ukončenia rokovaní do konca roku 2002 a realizáciou členstva v roku 2004 SR vstúpila záverečnej fázy prístupových rokovaní, v ktorej bude zo strany EÚ maximálny dôraz kladený práve na monitoring prijatých záväzkov. Je preto žiadúce, aby v osobitne náročnom období do konca roku 2002 a počas ratifikačného procesu Prístupovej dohody v roku 2003 vláda i NR SR kládli prioritný dôraz na plnenie úloh vyplývajúcich z negociačného procesu. Plnenie úloh, ktoré sú už podchytené v uznesení vlády č. 1154/2001 zo dňa 12. 12. 2001 (k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. 11. 2001), bude kontrolované cez monitoring prostredníctvom ÚV SR.
Materiál obsahuje celkový prehľad vývoja rokovaní od februára 2000 po súčasnosť. Nosnou časťou materiálu je hodnotenie dosiahnutého pokroku za každú negociačnú kapitolu (spolu ide o 30 kapitol). Popisuje sa pokrok a splnené legislatívne úlohy v danej oblasti a identifikujú ďalšie potreby z hľadiska aproximácie legislatívy a zabezpečenia zodpovedajúcich administratívnych kapacít. Materiál takisto rozpracováva nedostatky identifikované v jednotlivých kapitolách na základe Pravidelnej hodnotiacej správy, ktorú vydala Európska Komisia dňa 9. októbra 2002 a transformuje ich do podoby konkrétnych úloh, najmä legislatívneho charakteru.
Materiál prešiel medzirezortným pripomienkovým konaním, zásadné pripomienky boli akceptované, resp. boli vyriešené v rámci rozporového konania, ktoré sa konalo 20.11.2002 (záznam je prílohou materiálu). Celkové výsledky medzirezortného pripomienkového konania sú zhrnuté v tabuľke Vyhodnotenie pripomienkového konania.
Materiál bol dňa 26.11.2002 prerokovaný a s pripomienkami schválený na Ministerskej rade vlády pre európsku integráciu, pripomienky rezortov boli zapracované.